Charles Michel nu se mai retrage din funcția de președinte al Consiliului European, au transmis pentru Politico doi oficiali informați cu privire la această decizie. Vestea vine cu câteva zile înainte ca liderii europeni să se întâlnească la Bruxelles.
Prin urmare, scenariul vehiculat cum că președintele României, Klaus Iohannis, urma să îi ia locul, s-a încheiat.
Europarlamentarul Eugen Tomac a comentat, vineri seara, în emisiunea Actualitatea, cu Tudor Mușat, pe B1 TV, această informație, spunând că nu a crezut nicio clipă în acest scenariu, și anume “să ne facă cei de la Bruxelles o asemenea bucurie, să ni-l ia pe Iohannis mai devreme”.
“Eu n-am crezut o clipă în acest scenariu, să ne facă cei de la Bruxelles o asemenea bucurie, să ni-l ia pe Iohannis mai devreme, din mai multe motive. În primul rând, pentru că funcția aceasta intră în pachetul de negocieri între statele membre, imediat după alegerile europarlamentare, și sunt 4 funcții importante, care se împart: Președinte de Comisie Europeană, Președinte de Consiliu European, Președintele Parlamentului și Înaltul Reprezentant pentru politică externă și securitate.
Ar fi trebuit ca PPE-ul să câștige cu o majoritate covârșitoare aceste alegeri și nu doar PPE-ul, ci PNL-ul să fie câștigătorul alegerilor europarlamentare în România, pentru a-ți permite să pui în discuție un asemenea scenariu. Deci, tehnic și politic, acest lucru nu se poate și, practic, șansele președintelui Iohannis de a ajunge în această poziție sunt aproape inexistente.
Mai mult decât atât, cred, în schimb, pentru că există o frăție strânsă între PSD și președintele Iohannis, că pentru a încerca să-i convingă pe liberali să-l susțină la alegerile prezidențiale din toamnă, îi pot propune lui Iohannis să meargă la Bruxelles, în Comisia Europeană, pe orice portofoliu.
Nu văd de ce PSD-ul n-ar face acest lucru”, a spus Eugen Tomac.
„Sunt mai multe scenarii pentru că avem atâtea portofolii în Comisie, câte state există. Ceea ce, vă dați seama, în momentul de față, Guvernul de la Bruxelles arată mai stufos decât Guvernul de la București. Se poate duce Iohannis și comisar pe turism, pentru că i se pliază și nu îl văd de ce ar refuza, în condițiile în care aduci ștacheta atât de jos”, a mai precizat europarlamentul.
“Klaus Iohannis nu cred că intră în niciun scenariu, din punctul meu de vedere.
Toate funcțiile se vor negocia pentru că nu știm cum va arăta viitoarea majoritate din Parlamentul European”, a mai spus șeful PMP.